ΚΑΝΟΝΙΣΜΟΣ (ΕΕ) 2021/1531 ΤΗΣ ΕΠΙΤΡΟΠΗΣ

της 17 Σεπτεμβρίου 2021

για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες aclonifen, acrinathrin, Bacillus pumilus στέλεχος QST 2808, ethirimol, penthiopyrad, picloram και Pseudomonas sp. στέλεχος DSMZ 13134 μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Για τις ουσίες aclonifen (ακλονιφαίνη), acrinathrin (ακριναθρίνη) και ethirimol (αιθιριμόλη) έχουν καθοριστεί ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Τα ανώτατα όρια καταλοίπων για τις ουσίες penthiopyrad (πενθειοπυράδη) και picloram (πικλοράμη) ορίστηκαν στο μέρος A του παραρτήματος III του εν λόγω κανονισμού. Για τα Bacillus pumilus στέλεχος QST 2808 και Pseudomonas sp. στέλεχος DSMZ 13134 δεν έχουν καθοριστεί συγκεκριμένα ΑΟΚ στον κανονισμό (ΕΚ) αριθ. 396/2005 ούτε έχουν συμπεριληφθεί οι ουσίες αυτές στο παράρτημα IV του εν λόγω κανονισμού, επομένως ισχύει η εξ ορισμού τιμή του 0,01 mg/kg που ορίζεται στο άρθρο 18 παράγραφος 1 στοιχείο β) του εν λόγω κανονισμού.

(2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία aclonifen σε σπόρους μάραθου και καρπούς αγριοκύμινου, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(3) Όσον αφορά την ουσία acrinathrin, υποβλήθηκε ανάλογη αίτηση για τη χρήση σε μαρούλια. Όσον αφορά την ουσία penthiopyrad, υποβλήθηκε ανάλογη αίτηση για τη χρήση στο σέλινο και στο μάραθο Φλωρεντίας. Όσον αφορά την ουσία picloram, υποβλήθηκε ανάλογη αίτηση για τη χρήση στις ανθοκράμβες.

(4) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(5) Η Ευρωπαϊκή Αρχή για την Ασφάλεια των Τροφίμων (στο εξής: Αρχή) αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στους αιτούντες, στην Επιτροπή και στα κράτη μέλη και τις δημοσιοποίησε.

(6) Όσον αφορά όλες τις αιτήσεις, η Αρχή κατέληξε στο συμπέρασμα ότι ικανοποιούσαν όλες τις απαιτήσεις σχετικά με τα δεδομένα και ότι οι τροποποιήσεις των ΑΟΚ που ζήτησαν οι αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες Ευρωπαίων καταναλωτών. Έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, καθ’ όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω μεγάλης κατανάλωσης των σχετικών προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(7) Όσον αφορά την ουσία ethirimol, διάφορα ΑΟΚ τροποποιήθηκαν με τον κανονισμό (ΕΕ) 2020/1566 της Επιτροπής (3). Ο εν λόγω κανονισμός μείωσε το ΑΟΚ για την ουσία ethirimol στα αγγούρια σε 0,05 mg/kg λόγω σφάλματος αναφοράς. Η ουσία ethirimol είναι ο κύριος μεταβολίτης της ουσίας bupirimate (βουπιριμάτη) που χρησιμοποιείται επί του παρόντος σε φυτοπροστατευτικά προϊόντα σε διάφορα κράτη μέλη. Ως εκ τούτου, η μείωση του ΑΟΚ για την ουσία ethirimol μπορεί να οδηγήσει σε πιθανές υπερβάσεις των ΑΟΚ κατά τη νόμιμη χρήση της ουσίας bupirimate. Προς αποφυγή τούτου, το κράτος μέλος-εισηγητής υπέβαλε στις 25 Αυγούστου 2020 τροποποιημένη έκθεση αξιολόγησης στην Αρχή, η οποία δημοσίευσε στις 30 Σεπτεμβρίου 2020 διόρθωση στη σχετική αιτιολογημένη γνώμη (4), στην οποία συνέστησε τον καθορισμό του ΑΟΚ για την ουσία ethirimol στα αγγούρια σε 0,2 mg/kg. Για λόγους ασφάλειας δικαίου, είναι σκόπιμο το ΑΟΚ για την ουσία ethirimol στα αγγούρια, το οποίο προβλέπεται από τον παρόντα κανονισμό, να εφαρμοστεί από την ίδια ημερομηνία με την ημερομηνία εφαρμογής του κανονισμού (ΕΕ) 2020/1566.

(8) Όσον αφορά τα Bacillus pumilus στέλεχος QST 2808 και Pseudomonas sp. στέλεχος DSMZ 13134, η Αρχή υπέβαλε αιτιολογημένες γνώμες (5) (6) σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005. Στις εν λόγω γνώμες η Αρχή συνέστησε τη συμπερίληψη των δύο ουσιών στο παράρτημα IV του κανονισμού (ΕΚ) αριθ. 396/2005.

(9) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(10) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 17η Μαΐου 2021 όσον αφορά τα ΑΟΚ για την ουσία ethirimol στα αγγούρια.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Σεπτεμβρίου 2021 Για την Επιτροπή Η Πρόεδρος Ursula VON DER LEYEN

(1) ΕΕ L 70 της 16.3.2005, σ. 1.

(2) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία aclonifen στους σπόρους μάραθου και στους καρπούς αγριοκύμινου). EFSA Journal·2020·18(7):6219.

Reasoned opinion on the modification of the existing maximum residue level for acrinathrin in lettuce (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία acrinathrin στα μαρούλια). EFSA Journal·2020·18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία penthiopyrad στο μάραθο Φλωρεντίας και τα ροδάκινα). EFSA Journal·2020·18(9):6259.

Reasoned opinion on the modification of the existing MRL for picloram in flowering brassica (Αιτιολογημένη γνώμη σχετικά με την τροποποίηση των υφιστάμενων ΑΟΚ για την ουσία picloram στις ανθοκράμβες). EFSA Journal·2020·18(10):6272.

(3) Κανονισμός (ΕΕ) 2020/1566 της Επιτροπής, της 27ης Οκτωβρίου 2020, για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες bupirimate, carfentrazone-ethyl, ethirimol και pyriofenone μέσα ή πάνω σε ορισμένα προϊόντα (ΕΕ L 358 της 28.10.2020, σ. 30).

(4) Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 [Αιτιολογημένη γνώμη σχετικά με την επανεξέταση των υφιστάμενων ανώτατων ορίων καταλοίπων για την ουσία bupirimate, σύμφωνα με το άρθρο 12 του κανονισμού (ΕΚ) αριθ. 396/2005]. EFSA Journal 2019·17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 [Αιτιολογημένη γνώμη σχετικά με την επανεξέταση των υφιστάμενων ανώτατων ορίων καταλοίπων για την ουσία Bacillus pumilus στέλεχος QST 2808, σύμφωνα με το άρθρο 12 του κανονισμού (ΕΚ) αριθ. 396/2005]. EFSA Journal 2020·18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 [Αιτιολογημένη γνώμη σχετικά με την επανεξέταση των υφιστάμενων ανώτατων ορίων καταλοίπων για την ουσία Pseudomonas sp. στέλεχος DSMZ 13134, σύμφωνα με το άρθρο 12 του κανονισμού (ΕΚ) αριθ. 396/2005]. EFSA Journal 2020·18(8):6234.